text: Tre restauranter i Sydjylland har klasse
  24 marts 2015 kl. 07.13
  Ifølge en nyudgivet restaurantguide er der tre rigtigt gode restauranter i det sydlige Jylland.
  Det er restaurantguiden White Guide 2015/16, der har bedømt 330 restauranter.
  Noma i København bliver kåret som Danmarks bedste restaurant, og de ti øverste pladser er domineret af københavnske Michelin-restauranter.
  Men landets 13. bedste restaurant ligger i Fredericia. Det er Ti Trin Ned, der (igen) får en anerkendelse.
  Det gør restaurant Tree Top på Munkebjerg Hotel i Vejle også. Den bliver kåret til at være Danmarks 14. bedste restaurant.
  Blandt Danmarks 20 bedste restauranter er ifølge White Guide også Henne Kirkeby Kro i Henne. Den bliver bedømt til at være Danmarks 19. bedste restaurant.
  